ตลาดหุ้นยุโรปเปิดขยับลง จับตานายกฯ กรีซถกแมร์เคิล-ออลลองด์
ตลาดหุ้นยุโรปปรับตัวลงเล็กน้อยในช่วงเปิดตลาดวันนี้ ขณะที่นักลงทุนให้ความสนใจกับการหารือกันระหว่างนายอเล็กซิส ซิปราส นายกรัฐมนตรีกรีซ นางอังเกลา แมร์เคิล นายกรัฐมนตรีเยอรมนี และประธานาธิบดีฟรองซัวส์ ออลลองด์ แห่งฝรั่งเศสวันนี้ที่เบลเยียม
10 มิ.ย. 2558

ผู้สื่อข่าวรายงานว่า ตลาดหุ้นยุโรปปรับตัวลงเล็กน้อยในช่วงเปิดตลาดวันนี้ ในขณะที่นักลงทุนให้ความสนใจกับการหารือกันระหว่างนายอเล็กซิส ซิปราส นายกรัฐมนตรีกรีซ นางอังเกลา แมร์เคิล นายกรัฐมนตรีเยอรมนี และประธานาธิบดีฟรองซัวส์ ออลลองด์ แห่งฝรั่งเศสวันนี้ที่เบลเยียม
โดยดัชนี Stoxx Europe 600 อ่อนตัว 0.1% แตะ 383.55 เมื่อเวลา 8.27 น.ตามเวลาลอนดอน
ขณะที่ดัชนี CAC-40 ตลาดหุ้นฝรั่งเศสเปิดวันนี้ที่ 4,831.03 จุด ลดลง 19.19 จุด หรือ -0.40% ดัชนี DAX ตลาดหุ้นเยอรมันเปิดที่ 10,970.41 จุด ลดลง 30.88 จุด หรือ -0.28%
โดยหุ้นคอมเมิร์ซ แบงก์ ร่วง 0.7% หลังเอสแอนด์พีปรับลดอันดับเครดิตธนาคารบางแห่งของเยอรมนีและออสเตรีย ด้านหุ้นทุลโลว์ ออยล์ พุ่ง 2.2% หลังราคาน้ำมันดีดตัวขึ้นเมื่อคืนนี้